**EELNÕU 2023/160**

 **KOMISJONID:**

|  |  |
| --- | --- |
| eelarve- ja arengukomisjon | JK |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon | X |
| revisjonikomisjon |  |
| sotsiaalkomisjon |  |
| seeniorite nõukogu |  |
| noortevolikogu |  |

**VILJANDI LINNAVOLIKOGU**

OTSUS

### 22. veebruar 2023 nr

Detailplaneeringute kehtetuks tunnistamine

Planeerimisseaduse (PlanS) § 92 alusel vaatas Viljandi Linnavolikogu 2022. aastal üle kehtiva Viljandi linna üldplaneeringu. Üldplaneeringu ülevaatamise tulemused kinnitas Viljandi Linnavolikogu 26. mai 2022 otsusega nr 59. PlanS § 92 lõikest 5 lähtuvalt vaadati üle ka kõik kehtivad detailplaneeringud, hinnati nende vastavust üldplaneeringule ja detailplaneeringutest tulenevate muudatuste üldplaneeringusse tegemise vajadust.

Üldplaneeringu ülevaatamise ajal (seisuga 20.04.2022) oli Viljandi linnas 367 kehtivat või osaliselt kehtivat detailplaneeringut. Nende detailplaneeringute ülevaatamise tulemusena selgitati välja 37 kehtivat või osaliselt kehtivat detailplaneeringut, mille edasisest elluviimisest soovib loobuda planeeringu koostamise korraldaja või planeeritava kinnistu omanik. Kehtetuks tunnistatavate detailplaneeringute loetelu ja kehtetuks tunnistamise põhjendused iga detailplaneeringu kohta on käesoleva otsuse lisas 1.

Kehtetuks tunnistamise menetlus viiakse läbi vastavuses planeerimisseaduse §-le 140.

Lähtuvalt PlanS § 140 lõikest 6 saab kehtivaid detailplaneeringuid kehtetuks tunnistada kohaliku omavalitsuse volikogu.

Detailplaneeringute kehtetuks tunnistamine ei muuda olemasolevat krundijaotust ega kinnisasjade omandiõigusi. Detailplaneeringute kehtetuks tunnistamisega ei kaasne kinnistute omanikele täiendavaid kitsendusi ega kohustusi.

Detailplaneeringute kehtetuks tunnistamise eelnõu on kooskõlastanud 19.12.2022 Muinsuskaitseamet (kiri nr 5.1-17.5/1990-1) ja 20.01.2023 Rahandusministeerium (kiri nr 15-3/9865-2). Päästeameti kooskõlastus on detailplaneeringute kehtetuks tunnistamise eelnõule antud planeerimisseaduse §140 lõike 4 kohaselt.

Kohaliku omavalitsuse korralduse seaduse § 22 lõike 1 punkti 33, planeerimisseaduse § 92 lõike 2 punkti 5 ning planeerimisseaduse § 140 lõike 1 ja lõike 6 alusel Viljandi Linnavolikogu

**o t s u s t a b:**

1. Tunnistada kehtetuks käesoleva otsuse lisas 1 loetletud detailplaneeringud.

2. Arhitektuuriametil teavitada lisas 1 loetletud detailplaneeringute kehtetuks tunnistamise otsusest planeerimisseaduse § 127 lõikes 1 nimetatud asutusi ja planeerimisseaduse § 127 lõikes 2 nimetatud isikuid ning asutusi.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Kertu Puur

**Esitatud:** 06.02.2023

**Esitaja:** Viljandi Linnavalitsus **Ettekandja:** Kalvi Märtin

**Lk arv:** 3

**Hääletamine:** poolthäälteenamus

**Seletuskiri**

**Detailplaneeringute kehtetuks tunnistamine**

Esitatud eelnõu eesmärgiks on detailplaneeringute üle vaatamise tulemuste alusel tunnistada kehtetuks detailplaneeringud, mis on vanemad kui 5 aastat ja:

* mida ei ole ellu viidud;
* mida ei ole enam võimalik ellu viia, sest olemasolev olukord on muutunud;
* mis on koostatud maareformi läbiviimiseks krundijaotusplaanina ja ei sisalda ehitusõigust ning seetõttu ei täida seadusejärgseid ülesandeid;
* mille puhul kinnistu omanik soovib planeeringu elluviimisest loobuda.

Selliseid kehtivaid või osaliselt kehtivaid detailplaneeringuid on arhitektuuriameti hinnangul Viljandi linnas 37 (loetletud käesoleva eelnõu lisas 1).

Detailplaneeringud ja nende menetlus on nähtavad Viljandi linna detailplaneeringute registris EVALD, link <https://service.eomap.ee/viljandilinn/>.

Detailplaneeringute kehtetuks tunnistamise menetluse sätestab planeerimisseaduse (PlanS) § 140. Detailplaneeringu kehtetuks tunnistamine:

„ (1) Detailplaneeringu või selle osa võib tunnistada kehtetuks, kui:

 1) detailplaneeringu kehtestamisest on möödunud vähemalt viis aastat ja detailplaneeringut ei ole asutud ellu viima;

 2) planeeringu koostamise korraldaja või planeeritava kinnistu omanik soovib planeeringu elluviimisest loobuda. …

 (3) Detailplaneeringu kehtetuks tunnistamise otsuse eelnõu esitatakse kooskõlastamiseks § 127 lõikes 1 nimetatud asutustele ja arvamuse andmiseks § 127 lõikes 2 nimetatud isikutele ja asutustele. ...

 (6) Detailplaneeringu tunnistab kehtetuks kohaliku omavalitsuse volikogu.“

PlanS § 127 lõikes 1 nimetatud asutused on valitsusasutused, kelle valitsemisalas olevaid küsimusi detailplaneering käsitleb.

PlanS § 127 lõikes 2 nimetatud isikud ja asutused on isikud, kelle õigusi võib planeering puudutada, ja isikud, kes on avaldanud soovi olla kaasatud. Kui detailplaneeringu koostamisel on kohustuslik keskkonnamõju strateegiline hindamine, kaasatakse detailplaneeringu koostamisse ka isikud ja asutused, keda detailplaneeringu rakendamisega eeldatavalt kaasnev keskkonnamõju tõenäoliselt puudutab või kellel võib olla põhjendatud huvi eeldatavalt kaasneva olulise keskkonnamõju vastu, sealhulgas valitsusvälised keskkonnaorganisatsioonid neid ühendava organisatsiooni kaudu ning planeeritava maa-ala elanikke esindavad mittetulundusühingud ja sihtasutused.

Üldplaneeringu ülevaatamise ajal (seisuga 20.04.2022) oli Viljandi linnas 367 kehtivat või osaliselt kehtivat detailplaneeringut.

Osaliselt kehtivad detailplaneeringud on need, mis on osaliselt üle planeeritud ja mille planeeringualal uue detailplaneeringu kehtestamisega muutus sama planeeringuala kohta varem kehtestatud detailplaneering kehtetuks.

Detailplaneeringute kehtetuks tunnistamise menetlusega kaasnevad linnale ajalehes Sakala teavitamise kulud.

(allkirjastatud digitaalselt)

Kertu Puur

planeeringuspetsialist